**Romanse** ( *romance*, *romanza*, *Romanze*, hhv. engelsk/fransk/spansk, italiensk/spansk, tysk) er i musikken et begrep med en vid og uklar betydning; en musikkform uten fastlagte formprinsipper. Ofte brukes begrepet om lyrisk-romantiske musikkstykker med en personlig eller øm karakter.

Romanse i romantikken
---------------------

I romantikken var romanse oftest en solosang til en lyrisk tekst, gjerne et sentrallyrisk dikt, men også sangbare instrumentalstykker ble kalt romanser. Denne romansetradisjonen har først og fremst sine røtter i Tyskland, der genren blomstret i 1800-tallets borgerlige kultur. En nærliggende tysk sjangerbetegnelse er *Lieder*, men dette er blitt en spesialbetegnelse for mer gjennomarbeidede sanger. På norsk brukes ordet *lieder* iblant om romanser i tysk tradisjon.

Romanser kan være strofiske, men er oftere variert strofiske eller gjennomkomponerte, og sangen understøttes vanligvis av et gjennomarbeidet pianoakkompagnement, senere ble også større orkestre brukt. Musikken karakteriseres ikke sjelden av en vel avveid balanse mellom ord og tone, der både melodi og akkompagnement kan bære like mye uttrykk og innhold som teksten. En intim og øm stemning blir ofte underforstått.

Kjente romanser av norske romatiske komponister på dansk/norsk språk er Edvard Griegs *Jeg elsker Dig* (H.C. Andersen), Per Winges *Jeg synger for min lille ven* (Rolfsen), Sigurd Lies *Sne* (Rode), Agathe Backer-Grøndahls *Til mit Hjertes Dronning* (Shelley, til dansk av Caralis), Halfdan Kjerulfs *Nøkken* (Welhaven).

Eksempler på instrumentalstykker er Beethovens *Violinromanze Nr. 1 G-Dur, op. 40*, Johannes Brahms' *Romanze in F-Dur nr. 5* fra *6 Klavierstücke, op. 118* (1893) og Johan Svendsens *Romanse for fiolin og orkester, op. 26* (1881).

Betydelige romansekomponister
-----------------------------

Norske
* Edvard Grieg
* Agathe Backer-Grøndahl
* Per Winge
* Christian Sinding
* Eyvind Alnæs
* Halfdan Kjerulf
* Johannes Haarklou
* Sverre Jordan

Finske
* Jean Sibelius

Svenske
* Wilhelm Stenhammar
* Hugo Alfvén
* Wilhelm Peterson-Berger
* Emil Sjögren
* Ture Rangström

Danske
* Peter Heise
* P.E. Lange-Müller
* C.E.F. Weyse
* Henrik Rung

Tyske
* Johannes Brahms
* Carl Loewe
* Robert Schumann
* Richard Strauss

Østerrikske
* Franz Liszt
* Gustav Mahler
* Franz Schubert
* Hugo Wolf

Franske
* Charles Gounod
* Hector Berlioz
* Henri Duparc
* Gabriel Fauré
* Francis Poulenc

Polske
* Karol Szymanowski.

Litteratur
----------

* Karl Clausen: *Dansk folkesang gennem 150 år*, 1958
* Niels Martin Jensen: *Den danske romance 1800-1850 og dens musikalske forudsætninger*, 1964

Referanser og noter
-------------------

1. ↑  *«generally it implies a specially personal or tender quality»*: Michael Kennedy (red.): *The Oxford Dictionary of Music*, 1985, New York, Oxford University Press, oppslaget «Romance»
2. ↑  *«A quality of intimacy and tenderness is often implied»*: Arthur Jacobs: *The New Penguin Dictionary of Music* Fourth Edition 1977, revidert opptrykk 1981, Penguin Books, oppføringen «romance»

Eksterne lenker
---------------

* (no) Romanse - sangkomposisjon i Store norske leksikon
* (no) Romanse - instrumentalkomposisjon i Store norske leksikon
* Oppslaget «romance» i Den Store Danske Encyklopædi